
Rahvatervishoiu seaduse muutmise ja sellega seonduvalt teiste seaduste muutmise seadus (varajase abi sekkumise teenus)

§ 1. Rahvatervishoiu seaduse muutmine

Rahvatervishoiu seaduses tehakse järgmised muudatused:

1) paragrahvi 1 lõiget 1 täiendatakse pärast tekstiosa „tagamiseks,“ tekstiosaga „varajase abi sekkumise teenuse osutamist,“;

2) seadust täiendatakse 31. peatükiga järgmises sõnastuses:

„31. peatükk
Varajase abi sekkumise teenus

§ 221. Teenuse eesmärk ja sisu

(1) Varajase abi sekkumise teenus on juhendipõhine inimesele suunatud ennetustegevus näidustatud ennetuse tasandil ning selle eesmärk on leevendada psüühika- või käitumishäire või muu haiguse sümptomeid või ennetada lisanduvate sümptomite väljakujunemist.

(2) Varajase abi sekkumised on järgmised:
1) struktureeritud eneseabi sekkumine, mida teenusesaaja saab rakendada iseseisvalt;
2) väheintensiivne psühholoogiline sekkumine, mille rakendamist toetab teenust vahetult osutav spetsialist;
3) muu lõike 4 alusel kehtestatud loetelus nimetatud varajase abi sekkumine.

(3) Varajase abi sekkumise rakendamise üldnõuded on järgmised:
1) sekkumist rakendatakse juhendipõhiselt, sealhulgas on sekkumisel konkreetne eesmärk, ühtselt kirjeldatud sisu ning selge algus ja lõpp;
2) sekkumine on suunatud inimesele, kelle sümptomite leevendamine on sekkumise eesmärk;
3) sekkumise rakendamine sisaldab teenusesaaja seisundi hindamist sõelinstrumendiga vähemalt teenuse osutamise alguses ja lõpus;
4) sekkumise tõenduspõhisust on hinnanud Tervise Arengu Instituudi juhitav ennetuse teadusnõukogu ning see vastab 5. või 4. tasemele või kui konkreetse probleemi ennetamiseks või valitud sihtrühma jaoks puudub 5. või 4. taseme varajase abi sekkumine, võib ajutiselt rakendada 3. taseme sekkumist koos selle uurimise ja arendamisega.

(4) Varajase abi sekkumise teenuse osutamise tingimused ja korra ning sekkumiste loetelu kehtestab valdkonna eest vastutav minister määrusega.

§ 222. Teenuseosutaja kohustused

(1) Struktureeritud eneseabi sekkumist võib rakendada Eestis registreeritud juriidiline isik ja füüsilisest isikust ettevõtja.

(2) Väheintensiivset psühholoogilist sekkumist ja muud käesoleva seaduse § 221 lõike 2 punktis 3 nimetatud sekkumist võib rakendada tervishoiuteenuse osutaja, välja arvatud kiirabi, sõltumata tegevusloal märgitud tegevusalast.

(3) Teenuseosutaja on kohustatud:
1) tagama teenuse osutamise käesolevas seaduses ja selle alusel kehtestatud tingimustel;
2) tagama, et tal on õigus teenuse osutamisel kasutatavat sekkumist rakendada;
3) tagama, et temaga lepingulises suhtes olev teenust vahetult osutav spetsialist vastab käesoleva seaduse 224 lõike 2 alusel kehtestatud nõuetele;
4) tagama, et temaga lepingulises suhtes olev teenust vahetult osutav spetsialist osaleb nõuetekohasel supervisioonil;
5) tagama teenuse nõuetekohase dokumenteerimise;
6) tagama talle eraldatud rahaliste vahendite efektiivse ja väärtuspõhise kasutamise.

§ 223. Teenuse osutamise dokumenteerimine

(1) Varajase abi sekkumise teenuse osutaja dokumenteerib enda infosüsteemis või muus tema kasutatavas infosüsteemis:
1) isiku üldandmed;
2) isiku heaolu ja terviseseisundit puudutavad andmed, mis on vajalikud varajase abi sekkumise teenuse osutamiseks;
3) varajase abi sekkumise teenuse osutamise ja selle tulemuse hindamise andmed.

(2) Varajase abi sekkumise teenuse osutaja säilitab andmeid kolm aastat pärast teenuse osutamise lõppemist.

(3) Varajase abi sekkumise teenuse dokumenteerimise nõuded ja käesoleva paragrahvi lõikes 1 nimetatud andmete täpsema andmekoosseisu kehtestab valdkonna eest vastutav minister määrusega.

§ 224. Teenust vahetult osutav spetsialist

(1) Teenust vahetult osutaval spetsialistil peab olema kõrgharidus ning ta peab vastama pädevusnõuetele, et sekkumist kvaliteetselt rakendada.

(2) Teenust vahetult osutavale spetsialistile esitatavad täpsemad pädevusnõuded kehtestab valdkonna eest vastutav minister määrusega.

(3) Teenust vahetult osutav spetsialist peab teenuse osutamise ajal ja pärast teenuse osutamise lõppemist hoidma konfidentsiaalsena talle teatavaks saanud teenusesaaja andmed, kui seaduses või kokkuleppel teenusesaajaga ei ole ette nähtud teisiti.

§ 225. Teenuse korraldamine ja rahastamine

(1) Varajase abi sekkumise teenust korraldab Tervisekassa.

(2) Varajase abi sekkumise teenust rahastab Tervisekassa riigieelarveliste võimaluste piires ravikindlustuse seaduse § 30 lõike 1 alusel kehtestatud määruses sätestatud tingimustel ja korras. 

(3) Varajase abi sekkumise teenuse osutamiseks sõlmib Tervisekassa teenuseosutajaga halduslepingu, milles lepitakse kokku vähemalt rakendatav sekkumine, teenuse osutamise ja rahastamise tingimused, lepingu täitmise kontroll ning lepingu muutmise ja lõpetamise alused. 

(4) Teenuseosutaja ja Tervisekassa vahelise halduslepingu täpsemad tingimused kehtestab valdkonna eest vastutav minister määrusega.“;

§ 2. Käibemaksuseaduse muutmine

Käibemaksuseaduse § 16 lõike 1 punkti 2 täiendatakse pärast sõna „tähenduses“ tekstiosaga „, rahvatervishoiu seaduse §-s 221 sätestatud varajase abi sekkumise teenus“;

§ 3. Tervishoiuteenuste korraldamise seaduse muutmine

Tervishoiuteenuste korraldamise seaduse § 14 lõiget 1, § 22 lõiget 3 ja § 251 lõiget 3 täiendatakse pärast sõna „sotsiaalteenuste“ tekstiosaga „ja rahvatervishoiu seaduse §-s 221 sätestatud varajase abi sekkumise teenuse“.

§ 4. Seaduse jõustumine

Käesolev seadus jõustub 2028. aasta 1. jaanuaril.



Lauri Hussar

